b'\n_START_ARTICLE_\nEesti Maanteemuuseum\n_START_PARAGRAPH_\nEesti Maanteemuuseum (EMm) asub P\xc3\xb5lvamaal Varbuse k\xc3\xbclas, endises Varbuse postijaama kompleksis,  ning on Majandus- ja Kommunikatsiooniministeeriumi haldusalas tegutseva Maanteeameti struktuuri\xc3\xbcksus._NEWLINE_Muuseum avati k\xc3\xbclastajatele 2005. aastal ning selle eesm\xc3\xa4rgiks on Eesti teep\xc3\xa4randi ja tee-ehituse ajaloo kogumine, s\xc3\xa4ilitamine, uurimine ja tutvustamine. Eesti Maanteemuuseumi 43 000 s\xc3\xa4ilikust koosneva kogu hulka kuulub ka Ida-Euroopa suurim tee-ehitusmasinate kollektsioon._NEWLINE_Eesti Maanteemuuseumi p\xc3\xbcsin\xc3\xa4itused_NEWLINE_Tee ajalugu!_NEWLINE_Muuseumi esimene p\xc3\xbcsin\xc3\xa4itus "Tee ajalugu!" avati\xc2\xa0 Varbuse postijaamas 2005. aastal. Tegu oli n\xc3\xa4itusega Eestimaa teede ajaloost, mis tutvustas teede ja liikumisviiside arengut alates muinasajast kuni t\xc3\xa4nap\xc3\xa4evani. N\xc3\xa4itus p\xc3\xa4lvis Eesti muuseumite k\xc3\xb5rgeima tunnustuse Muuseumirott 2006 ning oli j\xc3\xa4rgmisel aastal ka Euroopa Muuseumite aastaauhinna nominent._NEWLINE_Teeaeg_NEWLINE_2010. aastal valmis maanteemuuseumi Teeaeg, piire nihutav n\xc3\xa4itusekeskkond vabas \xc3\xb5hus ning ootamatu arhitektuur L\xc3\xb5una-Eesti maastikus. Umbes pooleteisele hektarile paigutuv Teeaeg koosneb kahest suuremast osast: ekspositsiooni- ja puhkealast. Ekspositsioonialal paiknevad ajalooline teeruum ning teet\xc3\xa4histe ja masinate v\xc3\xa4ljapanekud. Puhkealal asuvad viguriv\xc3\xa4ndarada, liikluslinn ja m\xc3\xa4nguv\xc3\xa4ljak. Kaht ala \xc3\xbchendab Vati sild, 1884. aastast p\xc3\xa4rit Eesti vanim terasest maanteesild. N\xc3\xa4itus p\xc3\xa4lvis Eesti muuseumite seas\xc2\xa0Aasta tootearendaja 2010 tiitli ning EAS ettev\xc3\xb5tluse auhinna Turismi uuendaja 2011. V\xc3\xa4lialadel kasutatud graafilise betooni tehnoloogiat tunnustati 2010. aastal Aasta betoonehituse eriauhinnaga, n\xc3\xa4itus tervikuna valiti Eesti Maastikuarhitektide Liidu poolt aasta maastikuarhitektuuri teoks._NEWLINE_Head teed!_NEWLINE_2016. aastal l\xc3\xa4bisid p\xc3\xb5hjaliku uuenduskuuri postijaama n\xc3\xa4itustesaalid \xe2\x80\x93 avati uus p\xc3\xbcsin\xc3\xa4itus "Head teed!", mis r\xc3\xa4\xc3\xa4gib teede ja tee-ehituse lugu kuni 20. sajandi alguseni. N\xc3\xa4itusepinnana v\xc3\xb5eti kasutusele Varbuse postijaama kelder, teisel korrusel avati postijaama olustikku tutvustav lastemuuseum, jaama t\xc3\xb5llakuuris saab k\xc3\xbclastaja tutvuda hobuvankrite v\xc3\xa4ljapanekuga._NEWLINE_Masinate valitsemine_NEWLINE_2019. aasta suvest on avatud muuseumi uus n\xc3\xa4itusehoone. 1500 m\xc2\xb2 suurusel pinnal paiknevas ekspositsioonis on v\xc3\xa4lja pandud Eestimaa teid ehitanud v\xc3\xb5imsad masinad kuni aastani 1990, nende seas ka Eesti esimene teeh\xc3\xb6\xc3\xb6vel Bitvargen (1923).\xc2\xa0 Samuti m\xc3\xb5testab v\xc3\xa4ljapanek lahti\xc2\xa0 autokasutuspraktikaid aastatel 1920-2000, r\xc3\xa4\xc3\xa4kides, kuidas on autost kui luksusesemest saanud tarbevahend. \xc3\x9clesehituselt keskendub see kolmele suurele valdkonnale: autokultuuri, teemasinate ja liikluskasvatuse ekspositsioonile. N\xc3\xa4itusel saab k\xc3\xbclastaja tervikliku \xc3\xbclevaate autoajastu m\xc3\xb5judest Eesti teede ja liikluse ajaloole._NEWLINE_Eesti Maanteemuuseum numbrites_NEWLINE_Eesti Maanteemuuseumi territooriumi \xc3\xbcldpind on 76 500 m\xc2\xb2, sellest h\xc3\xb5lmavad ekspositsioonipinnad 9735 m\xc2\xb2 ja hoidlad 874\xc2\xa0 m\xc2\xb2. Muuseumi kogusse kuulub \xc3\xbcle 43 000 museaali._NEWLINE_Muuseumit k\xc3\xbclastab aastas umbes\xc2\xa0 30 000 - 32 000 inimest, peamiselt suvehooajal (mai-september)._NEWLINE_Lisaks p\xc3\xbcsin\xc3\xa4itustele koostab muuseum keskmiselt 3-5 ajutist n\xc3\xa4itust aastas. Muuseumi haridusprogrammides osaleb keskmiselt 3500-4000 last aastas, suurem osa neist liiklushariduslikes programmides. Liikluskasvatuse ja -kultuuri edendamine koost\xc3\xb6\xc3\xb6s Maanteeametiga on muuseumi \xc3\xbcks prioriteetsetest tegevustest._NEWLINE_Muuseum publitseerib keskmiselt 2-3 mahukamat raamatut aastas, lisaks 7-10 teadusartiklit ja kaast\xc3\xb6\xc3\xb6d erinevates v\xc3\xa4ljaannetes.'